CELEX: 32021R0656
Language: da
Date: 2021-04-21 00:00:00
Title: Kommissionens gennemførelsesforordning (EU) 2021/656 af 21. april 2021 om registrering af en betegnelse i registret over garanterede traditionelle specialiteter (»Slovenska potica« (GTS))

22.4.2021   
               
               
                  DA
               
               
                  Den Europæiske Unions Tidende
               
               
                  L 137/12
               
            
         KOMMISSIONENS GENNEMFØRELSESFORORDNING (EU) 2021/656
         af 21. april 2021
         om registrering af en betegnelse i registret over garanterede traditionelle specialiteter (»Slovenska potica« (GTS))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 3, litra a), og
         ud fra følgende betragtninger:
         
                     (1)
                  
                  
                     Sloveniens ansøgning om registrering af betegnelsen »Slovenska potica« som garanteret traditionel specialitet (GTS) er offentliggjort i Den Europæiske Unions Tidende (2), jf. artikel 50, stk. 2, litra b), i forordning (EU) nr. 1151/2012.
                  
               
                     (2)
                  
                  
                     Den 29. juni 2020 modtog Kommissionen en meddelelse om indsigelse samt en tilhørende begrundet indsigelse fra Østrig. Kommissionen fremsendte Østrigs meddelelse om indsigelse og den begrundede indsigelse til Slovenien den 3. juli 2020.
                  
               
                     (3)
                  
                  
                     Kommissionen har undersøgt Østrigs indsigelse og fundet, at den kan antages. I indsigelsen gøres gældende, at betegnelsen »Potize«/»Putize« i Østrig stadig anvendes for lignende produkter, der fremstilles i Østrig, og at anvendelsen af betegnelsen er lovlig og har været anerkendt i generationer. Det gøres endvidere gældende, at produktionen af »Potize«/»Putize« er af stor økonomisk betydning i Østrig, navnlig for de virksomheder, der fremstiller produktet, og som er etableret i det sydlige Østrig. Østrig mener derfor, at det bør afvises, at betegnelsen forbeholdes produkter med denne betegnelse, som er fremstillet i Slovenien (i overensstemmelse med slovensk tradition). Under alle omstændigheder mener Østrig, at det skal sikres, at det fortsat er muligt at fremstille og anvende betegnelsen »Potize« eller »Putize«, som traditionelt har været anvendt i mange år i Østrig, for produkter, der er fremstillet i overensstemmelse med østrigsk tradition. Kort sagt gøres det i indsigelsen gældende, at den foreslåede betegnelse er lovlig, velkendt og økonomisk betydningsfuld for lignende landbrugsprodukter eller fødevarer, jf. artikel 21, stk. 1, litra b), i forordning (EU) nr. 1151/2012).
                  
               
                     (4)
                  
                  
                     Ved brev af 28. juli 2020 opfordrede Kommissionen de berørte parter til at indlede konsultationer for at nå til enighed om en løsning i overensstemmelse med deres interne procedurer.
                  
               
                     (5)
                  
                  
                     Slovenien og Østrig nåede frem til en aftale, som blev meddelt Kommissionen den 5. oktober 2020, hvilket var inden for den fastsatte frist.
                  
               
                     (6)
                  
                  
                     Slovenien og Østrig er nået til enighed om, at anvendelsen af udtrykkene »Potize« og »Putize« ikke udgør uretmæssig anvendelse, efterligning eller antydning af betegnelsen »Slovenska potica« som en garanteret traditionel specialitet (GTS).
                  
               
                     (7)
                  
                  
                     De er desuden nået til enighed om, at betegnelserne »Slovenska potica« på den ene side og »Potize« og »Putize« på den anden side er lovlige. Slovenien har bekræftet, at registreringen af betegnelsen »Slovenska potica« som en garanteret traditionel specialitet (GTS) ikke vil underminere de østrigske producenters ret til at anvende udtrykkene »Potize« og »Putize«. Østrigske producenter må dog i emballagen ikke anvende elementer, der henviser til Slovenien, f.eks. flag, farver m.m.
                  
               
                     (8)
                  
                  
                     Det kan udledes af aftalen, at Slovenien anerkender de østrigske producenters ret til fortsat at anvende betegnelserne »Potize« og »Putize«, og at der derfor ikke er nogen hensigt om at beskytte udtrykket »potica«, som er en del af den sammensatte betegnelse »Slovenska potica«, for hvilken der ansøges om beskyttelse. Følgelig bør betegnelsen »Slovenska potica« som helhed beskyttes, hvorimod det fortsat bør være tilladt at anvende udtrykket »Potica« for produkter, der ikke overholder varespecifikationen for »Slovenska potica«, på Unionens område, forudsat at de gældende principper og forskrifter i dens lovgivning respekteres.
                  
               
                     (9)
                  
                  
                     Aftalen mellem Slovenien og Østrig nødvendiggør ikke en ændring af den varespecifikation, der er offentliggjort i overensstemmelse med artikel 50, stk. 2, i forordning (EU) nr. 1151/2012.
                  
               
                     (10)
                  
                  
                     Betegnelsen »Slovenska potica« bør derfor registreres i registret over garanterede traditionelle specialiteter (GTS) —
                  
               VEDTAGET DENNE FORORDNING:
         
            Artikel 1
            Betegnelsen »Slovenska potica« (GTS) registreres.
            Betegnelsen i stk. 1 henviser til et produkt i kategori 2.3 Brød, wienerbrød, kager, kiks og andet bagværk samt konfekturevarer i bilag XI til Kommissionens gennemførelsesforordning (EU) nr. 668/2014 (3).
         
         
            Artikel 2
            Betegnelsen »Potica« kan fortsat anvendes for produkter, der ikke overholder varespecifikationen for »Slovenska potica«, på Unionens område, forudsat at de gældende principper og forskrifter i dens lovgivning respekteres.
         
         
            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 21. april 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 343 af 14.12.2012, s. 1.
         
            (2)  EUT C 110 af 2.4.2020, s. 12.
         
            (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).